ഗുലാബ് ചുഴലിക്കാറ്റ് തീരം തൊട്ടു: മണിക്കൂറില് 95 കിലോമീറ്റര് വേഗത, കേരളത്തിലും മഴ തുടരുന്നു ഗുലാബ് ചുഴലിക്കാറ്റ് തീരം തൊട്ടു. 95 കിലോമീറ്റര് വേഗതയിലാണ് കാറ്റ് തീരം തൊട്ടത്. അടുത്ത മൂന്ന് മണിക്കൂറിനുള്ളില് ചുഴലിക്കറ്റ് പൂര്ണമായും കരയിലേക്ക് പ്രവേശിക്കും. കലിംഗ പട്ടണത്തിനും ഗോപാലപൂരിനും ഇടയിലാണ് കാറ്റ് കരയിലേക്ക് പ്രവേശിക്കുന്നത്. ചുഴലിക്കാറ്റിന്റെ പ്രഭാവത്തെ തുടര്ന്ന് സംസ്ഥാനത്തും ശക്തമായ മഴ തുടരുകയാണ്. കൊല്ലം, പത്തനംതിട്ട, കോട്ടയം, എറണാകുളം, ഇടുക്കി, പാലക്കാട് ജില്ലകളില് ഇന്ന് യെല്ലോ അലര്ട്ട് പ്രഖ്യാപിച്ചിട്ടുണ്ട്. ഒറ്റപ്പെട്ട ശക്തമായ മഴയ്ക്ക് സാധ്യതയെന്നാണ് കാലാവസ്ഥാ നിരീക്ഷണ കേന്ദ്രം അറിയിച്ചിരിക്കുന്നത്. 50 കിലോമീറ്റര് വേഗതയില് വരെ കാറ്റ് വീശാന് സാധ്യതയുള്ളതിനാല് ഇന്നും നാളെയും കേരളാ തീരത്ത് മത്സ്യത്തൊഴിലാളികള് കടലില് പോകുന്നത് വിലക്കിയിട്ടുണ്ട്. നാളെയും ആറ് ജില്ലകളില് യെല്ലോ അലര്ട്ട് പ്രഖ്യാപിച്ചിട്ടുണ്ട്.